**ΕΝΗΜΕΡΩΣΗ ΓΙΑ ΟΛΟΗΜΕΡΟ ΣΧΟΛΕΙΟ**

Αγαπητοί γονείς – κηδεμόνες,

όσοι από εσάς ενδιαφέρεστε το παιδί ή τα παιδιά σας που φοιτούν στο σχολείο μας να παρακολουθήσουν το **Ολοήμερο Τμήμα** (εφόσον αυτό λειτουργήσει), κατά τη διάρκεια του ερχόμενου σχολικού έτους 2016-17, παρακαλούμε εντός των προσεχών ημερών και **οπωσδήποτε μέχρι την Παρασκευή** να επικοινωνήσετε μαζί μας ή να προσέλθετε στο σχολείο για να συμπληρώσουμε μαζί τη σχετική **αίτηση**.

Για να μπορέσουμε ως σχολείο να αιτηθούμε τη λειτουργία Ολοήμερου Τμήματος πρέπει να υπάρχουν τουλάχιστον 14 αιτήσεις, με τις παρακάτω **προϋποθέσεις**:

1. Και οι δύο γονείς των μαθητών πρέπει να μας προσκομίσουν **βεβαίωση εργασίας** από τον εργοδότη τους ή **κάρτα ανεργίας**, στην περίπτωση που είναι άνεργοι. Δεν αρκεί να διαθέτει κάποιο τα παραπάνω ο ένας εκ των δύο γονέων, αλλά και οι δύο. Οι αυτοαπασχολούμενοι πρέπει να μας προσκομίσουν βεβαίωση από τον ασφαλιστικό τους φορέα.
2. Μπορούν να εγγράψουν στο Ολοήμερο Τμήμα τα παιδιά τους και οι παρακάτω **ευπαθείς ομάδες**: πολύτεκνες οικογένειες, μονογονεϊκές οικογένειες, οικογένειες με γονείς που πάσχουν από χρόνιες παθήσεις ή ενταγμένους σε προγράμματα απεξάρτησης, φυλακισμένους κ.λπ. Για κάθε μία από τις παραπάνω περιπτώσεις απαιτείται σχετική βεβαίωση.

Εφόσον λειτουργήσει, τελικά, το Ολοήμερο Τμήμα πρέπει να γνωρίζετε ότι:

* Η φοίτηση είναι **υποχρεωτική** για όλο το διδακτικό έτος.
* Η δηλωθείσα στην αίτηση ώρα αποχώρησης (3:00 μ.μ. ή 4:00 μ.μ.) παραμένει η ίδια, μέχρι τη λήξη του διδακτικού έτους.
* Εάν κατά τη διάρκεια του έτους αποχωρήσουν μαθητές και ο αριθμός πέσει κάτω από το 14, η λειτουργία του Τμήματος **αναστέλλεται**.

Όπως αντιλαμβάνεστε, με τις προϋποθέσεις που έχουν τεθεί από το Υπουργείο, λίγοι είναι αυτοί που τελικά θα μπορέσουν να προσκομίσουν τα σχετικά δικαιολογητικά. Ως διεύθυνση θα κάνουμε ό,τι περνάει από το χέρι μας, διότι πιστεύουμε ότι το Ολοήμερο μπορεί να δημιουργήσει σημαντικό έργο, να βοηθήσει τα αδύναμα κυρίως παιδιά, να αποτελέσει ένα χρονικό διάστημα δημιουργικής απασχόλησης και να ικανοποιήσει ποικίλες ανάγκες των οικογενειών.

Συζητήστε το θέμα με τα παιδιά σας και πάρτε ως οικογένειες την καλύτερη δυνατή απόφαση.

ο Διευθυντής

Κόκκινος Νομικός